同元忠少逸登大安閣各賦一篇
作者：王安中
朝代：宋

paragraphs: 胸中堆奇忽塊磊，徑欲凴虚尋我對。
梵宫日月擦鴟尾，複道雲霓湧鼇背。
佛將高廣快心賞，天爲空長舒眼礙。
冰層蹙岸見河漳，雪氣明山數齊岱。
安知一身寄城郭，却指萬頂看闤闠。
承平大駕昔此留，望幸遺民今幾在。
哦詩人物到白也，題字風流希湛輩。
北都三士行作圖，勝遊一日不可廢。